GUNKUL เด้งแรง 6% หลังอัดงบฯพันล้านซื้อหุ้นคืนดึงความเชื่อมั่นนักลงทุน!
GUNKUL เด้งแรง 6% หลังอัดงบฯพันล้านซื้อหุ้นคืน 300 ล้านหุ้นดึงความเชื่อมั่นนักลงทุน! ณ เวลา 10.12 น.อยู่ที่ระดับ 2.92 บาท ปรับตัวขึ้น 0.16 บาท หรือ 5.80% ด้วยมูลค่าซื้อขาย 51.96 ล้านบาท
11 เม.ย. 2561

ผู้สื่อข่าวรายงานว่า ราคาหุ้นบริษัท กันกุลเอ็นยิเนียริ่ง จำกัด (มหาชน) หรือ GUNKUL ล่าสุด ณ เวลา 10.12 น.อยู่ที่ระดับ 2.92 บาท ปรับตัวขึ้น 0.16 บาท หรือ 5.80% ด้วยมูลค่าซื้อขาย 51.96 ล้านบาท

โดยราคาหุ้นปรับตัวขึ้นภายหลังจากที่บริษัทแจ้งการซื้อหุ้นคืนวงเงิน 1 พันล้านบาท ตั้งแต่ 24 เม.ย.เป็นต้นไป ซึ่งคาดว่าส่งผลให้นักลงทุนกลับมามีความเชื่อมั่นในบริษัทอีกครั้ง ภายหลังจากที่ก่อนหน้านี้ราคาหุ้นปรับตัวลดลงอย่างต่อเนื่อง นับตั้งแต่เมื่อวันที่ 3 เม.ย.ที่ผ่านมา
ทั้งนี้ GUNKUL ระบุว่า ที่ประชุมคณะกรรมการบริษัท ครั้งที่ 2/2561 เมื่อวันที่ 10 เมษายน 2561 มีมติอนุมัติโครงการซื้อหุ้นคืนเพื่อบริหารการเงิน โดยจะใช้วงเงินสูงสุดไม่เกิน 1,000 ล้านบาท เพื่อซื้อหุ้นคืนไม่เกิน 300 ล้านหุ้น พาร์หุ้นละ 0.25 บาท คิดเป็นสัดส่วน 4.04% ของหุ้นที่จำหน่ายได้แล้วทั้งหมด ซึ่งเป็นการซื้อในตลาดหลักทรัพย์แห่งประเทศไทย (ตลท.) ตั้งแต่วันที่ 24 เม.ย.-22 ต.ค.61
สำหรับเหตุผลในการซื้อหุ้นคืนเพื่อเป็นการบริหารสภาพคล่องส่วนเกินของบริษัทให้เกิดประโยชน์สูงสุด อีกทั้งเพื่อเพิ่มอัตราผลตอบแทนให้แก่ส่วนของผู้ถือหุ้น (ROE) และอัตรากําไรสุทธิต่อหุ้น (EPS)
 
 